สุพรรณบุรี ออกประกาศเขตการให้ความช่วยเหลือผู้ปะสบภัยพิบัติกรณีฉุกเฉิน (อุทกภัย) 9 อำเภอ
จากสถานการณ์อุทกภัย ฝนตกหนักติดต่อกันหลายวัน ทำให้เกิดน้ำล้นตลิ่งและน้ำไหลหลากเข้าท่วมในพื้นที่จังหวัดสุพรรณบุรี จังหวัดสุพรรณบุรีจึงได้ออกประกาศเขตการให้ความช่วยเหลือผู้ประสบภัยพิบัติกรณีฉุกเฉิน (อุทกภัย) ในพื้นที่ 9 อำเภอ 2 เทศบาล 73 ตำบล 28 ชุมชน 552 หมู่บ้าน ซึ่งภัยดังกล่าวเป็นภัยพิบัติกรณีฉุกเฉิน ก่อให้เกิดความเสียหายต่อชีวิต ร่างกาย ทรัพย์สิน บ้านเรือน พื้นที่การเกษตร ประมง ปศุสัตว์ สิ่งสาธารณประโยชน์และขณะนี้ภัยพิบัติกรณีฉุกเฉินดังกล่าวยังไม่ยุติและมีความจำเป็นต้องดำเนินการช่วยเหลือผู้ประสบภัยพิบัติโดยเร่งด่วน ยังไม่สามารถประชุม ก.ช.ภ.จ.สุพรรณบุรีได้ทันท่วงที อีกทั้งความเสียหายที่เกิดขึ้นเป็นไปตามหลักเกณฑ์ที่กระทรวงการคลังกำหนด อาศัยอำนาจตามข้อ 20 วรรคท้ายของระเบียบกระทรวงการคลัง ว่าด้วยเงินทดรองราชการเพื่อช่วยเหลือผู้ประสบภัยพิบัติกรณีฉุกเฉิน พ.ศ. 2562             ผู้ว่าราชการจังหวัดสุพรรณบุรี จึงประกาศให้พื้นที่ดังกล่าวข้างต้นเป็นเขตให้การช่วยเหลือผู้ประสบภัยพิบัติตามหลักเกณฑ์และวิธีการที่กระทรวงการคลังกำหนด ทั้งนี้ต้องไม่เกิน 3 เดือน นับแต่วันที่เกิดภัย